กฎกระทรวง ฉบับที่ 6 (พ.ศ. 2535) ออกตามความในพระราชบัญญัติมาตรการในการปราบปรามผู้กระทำความผิดเกี่ยวกับยาเสพติด พ.ศ. 2534
กฎกระทรวง
ฉบับที่ ๖ (พ.ศ.
๒๕๓๕)
ออกตามความในพระราชบัญญัติมาตรการในการปราบปราม
ผู้กระทำความผิดเกี่ยวกับยาเสพติด
พ.ศ. ๒๕๓๔[๑]
 

อาศัยอำนาจความในมาตรา
๔ และมาตรา ๓๓ วรรคสอง
แห่งพระราชบัญญัติมาตรการในการปราบปราบผู้กระทำความผิดเกี่ยวกับยาเสพติด พ.ศ. ๒๕๒๔
นายกรัฐมนตรีออกกฎกระทรวงไว้ ดังต่อไปนี้

ข้อ ๑
ในกรณีที่ต้องคืนทรัพย์สินให้สำนักงานมีหนังสือแจ้งให้ผู้ซึ่งมีสิทธิได้รับทรัพย์สินนั้นคืนตามที่อยู่ครั้งหลังสุดของผู้นั้นเท่าที่ปรากฏในสำนวนการสอบสวนทราบเพื่อมารับทรัพย์สินดังกล่าวคืนไป
เว้นแต่ทรัพย์สินนั้นจะมีผู้มายื่นคำร้องขอคืนไว้แล้ว

ข้อ ๒
ในกรณีที่ไม่ปรากฏตัวเจ้าของทรัพย์สินที่ต้องคืนตามข้อ ๑
ให้สำนักงานประกาศในหนังสือพิมพ์รายวันอย่างน้อยสองฉบับ
เป็นเวลาอย่างน้อยสองวันติดต่อกัน
เพื่อให้ผู้ซึ่งอ้างว่าเป็นเจ้าของมายื่นคำร้องต่อเลขาธิการเพื่อขอรับทรัพย์สินคืนและให้เลขาธิการเสนอคำร้องนั้นต่อคณะกรรมการเพื่อพิจารณาต่อไป
คำร้องตามวรรคหนึ่ง
ให้เป็นไปตามแบบที่สำนักงานกำหนด

ข้อ ๓
ผู้ซึ่งอ้างว่าเป็นเจ้าของทรัพย์สินตามที่ระบุไว้ในมาตรา ๒๑ และมาตรา ๒๒
อาจยื่นคำร้องต่อเลขาธิการเพื่อขอรับทรัพย์สินของตนคืนในเวลาใด ๆ ก็ได้ ก่อนที่คณะกรรมการจะมีคำสั่งให้ยึดหรืออายัดทรัพย์สินนั้น
คำร้องตามวรรคหนึ่งให้เป็นไปตามแบบที่สำนักงานกำหนด

ข้อ ๔ คำร้องตามข้อ ๒ และข้อ ๓
อย่างน้อยต้องยื่นพร้อมเอกสารหรือหลักฐานทางทะเบียนที่ทางราชการออกให้
หรือเอกสารหรือหลักฐานอื่นที่แสดงว่าตนเป็นเจ้าของหรือผู้มีสิทธิครอบครองในทรัพย์สินนั้น
ในกรณีที่เจ้าของหรือผู้ครอบครองทรัพย์สินนั้นถึงแก่ความตาย
ให้ยื่นใบมรณบัตรและคำสั่งของศาลที่แต่งตั้งผู้จัดการมรดกด้วย

ข้อ ๕
เมื่อมีการคืนทรัพย์สินที่มีทะเบียนตามกฎหมาย
ให้สำนักงานมีหนังสือแจ้งการถอนการยึดหรืออายัดทรัพย์สินนั้นไปยังนายทะเบียนหรือเจ้าหน้าที่ซึ่งมีหน้าที่รับผิดชอบในการจดทะเบียนสำหรับทรัพย์สินนั้นโดยเร็ว

ข้อ ๖ การรับทรัพย์สินคืน ให้เจ้าของมารับคืนได้
ณ สถานที่ที่สำนักงานแจ้งให้ทราบ เว้นแต่ในกรณีจำเป็นและมีเหตุผลสมควร
เลขาธิการอาจสั่งให้พนักงานเจ้าหน้าที่นำทรัพย์สินนั้นไปส่งคืนให้แก่เจ้าของก็ได้

ข้อ ๗
ทรัพย์สินใดที่ไม่อาจคืนให้แก่เจ้าของได้หรือไม่มีผู้ใดมาอ้างว่าเป็นเจ้าของเพื่อขอรับคืนให้เลขาธิการรายงานคณะกรรมการเพื่อพิจารณาต่อไป


ให้ไว้
ณ วันที่ ๑๕ เมษายน พ.ศ. ๒๕๓๕
อานันท์
ปันยารชุน
นายกรัฐมนตรี
หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่มาตรา ๓๓ วรรคสอง
แห่งพระราชบัญญัติมาตรการในการปราบปรามผู้กระทำความผิดเกี่ยวกับยาเสพติด พ.ศ. ๒๕๓๔
บัญญัติให้การขอรับสิทธิสินคืนและการคืนทรัพย์สินเป็นไปตามหลักเกณฑ์ วิธีการ
และเงื่อนไขที่กำหนดในกฎกระทรวง จึงจำเป็นต้องออกกฎกระทรวงนี้















นันทพล/ปรับปรุง
๑๖
พฤศจิกายน ๒๕๔๙

สุกัญญา/ผู้จัดทำ
๔
กุมภาพันธ์ ๒๕๕๒

สุนันทา/ตรวจ
๒๓
กุมภาพันธ์ ๒๕๕๒

ปิติวรรณ/ปรับปรุง
๑
พฤศจิกายน ๒๕๖๑

[๑] ราชกิจจานุเบกษา
เล่ม ๑๐๙/ตอนที่ ๕๕/หน้า ๓๔/๒๙ เมษายน ๒๕๓๕